Finalitza el Taller d'Ocupació “Manises Accessible 2022”
22 de desembre de 2023

· S'han format 30 persones majors de 25 anys en diferents especialitats

Manises, 22 de desembre de 2023.- El taller d'ocupació “Manises Accessible 2022” ha conclòs després d'un any des del seu inici i l'alumnat ha rebut el seu certificat de professionalitat. S'han format 30 persones majors de 25 anys.

El regidor de Promoció Econòmica de l'Ajuntament de Manises, Rafael Mercader, ha assegurat que aquest taller “és una oportunitat molt valuosa per a l'alumnat, no sols perquè els ajuda a perfeccionar les seues habilitats, sinó perquè a més els certifica amb una professionalitat que facilita la seua incorporació a llocs de treball més qualificats”.

Aquest taller d'ocupació, impulsat pel Centre de Promoció i Ocupació de Manises i Labora, té, a més, un benefici directe sobre l'espai públic de la ciutat, ja que cada especialitat ha portat a la pràctica l'aprés en les classes teòriques.

En la d'obra de paleta, que inclou les formacions "Operacions auxiliars d'obra de paleta de fàbriques i cobertes" i "Paviments i obra de paleta d'urbanització", l'alumnat ha dut a terme: la remodelació dels passos de vianants per a adequar pendents i paviment per a la seua accessibilitat, la instal·lació de nous embornals de recollida d'aigües, la reparació d'alguns que es trobaven obstruïts i la col·locació de vorada perimetral en caseta peons caminers.

En la de jardineria, que inclou les formacions "Activitats auxiliars en vivers, jardins i centres de jardineria" i "Instal·lació i manteniment de jardins i centres de jardineria", l'alumnat ha enjardinat l'avinguda Blasco Ibáñez i el perímetre exterior caseta peons caminers, on s'ha podat les oliveres adjacents i s'ha regulat el terreny amb aportació de grava, entre altres treballs de manteniment.

Finalment, en l'especialitat d'"Activitats administratives en la relació amb el client", l'alumnat ha fet treballs administratius en diversos departaments de l'Ajuntament i ha participat en diferents campanyes de promoció de comerç local.